《嵬嵬山石行》
宋代·释文珦

山石何嵬嵬，孤松何薿薿。
其大逾百围，其高过千尺。
广厦需梁栋，求之若匪克，
梓人一以视，斤斧见促迫。
牛夫竞牵挽，输入王侯宅。
观者如堵墙，靡不重嘉惜。
镂刻以为工，丹青以为饰。
巍然在云霄，七贵所栖息。
梁栋岂不美，残生良可哀。
宁作南山松，毋为广厦材。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。